《简赵子昂》
宋代·牟巘

君维大雅姿，被服蔼兰荪。胸次综流略，本本又元元。

手追七子作，凌厉气所吞。馀事到翰墨，藉甚声价喧。

居然难自藏，珠玉走中原。四年郎省户，小滞当高鶱。

肯来为多士，复除布春温。力争吾道回，中流收崩奔。

眷言维桑旧，从容驻輶轩。我亦喜再见，一笑略寒暄。

首诵新诗章，两耳为君尊。高情殊磊落，俗子何足论。

顾我寂寞地，无物当赠言。乃复携尺纸，看君醉墨翻。

霜木石共老，野竹翠不蕃。落笔频申顷，岁晚古色存。

思君时一把，此意期勿谖。

作者简介：牟巘（一二二七～一三一一），字献甫，一字献之，学者称陵阳先生，井研（今属四川）人，徙居湖州（今属浙江）。以父荫入仕，曾为浙柬提刑。理宗朝，累官大理少卿，以忤贾似道去官。恭宗德祐二年（一二七六）元兵陷临安，即杜门不出，隐居凡三十六年，卒年八十五。有《陵阳集》二十四卷（其中诗六卷）。事见《宋元学案》卷八○，清光绪《井研县志》卷三一有传。牟巘诗，以影印文渊阁《四库全书》本为底本，校以清乾隆十二年周永年刻《陵阳先生集》（简称周本）、清抄本（藏北京图书馆）。底本诗集外之诗及新辑集外诗附于卷末。